text: AS: Неймар води преговори с Реал - Футбол свят - Трансфери - Gong.bg
  AS: Неймар води преговори с Реал
  Бразилският футболист на Пари Сен Жермен Неймар води преговори с Реал Мадрид, твърди вестник "AS". Според информацията, 26-годишният футболист е провел две срещи с представител на испанския гранд в Рио де Жанейро, където премина първата част от неговото възстановяване след операцията, която претърпя.
  В края на март Неймар е бил посетен в Рио де Жанейро от представителя на Реал Мадрид, а любопитното е, че той е бил в компанията на Винисиус Жуниор.
  Желанието на президента на Реал Мадрид Флорентино Перес е да си осигури услугите на бразилската звезда преди началото на Световното първенство в Русия.
  Изданието твърди, че Неймар може да се озове на "Сантиаго Бернабеу" срещу сумата от 260 милиона евро.
  Пари Сен Жермен купи Неймар през миналото лято от Барселона за сумата от 222 милиона евро, която бе записана в освобождаващата клауза в договора на играча с каталунците.
  Вестник "AS" е категоричен, че Флорентино Перес е напълно отдаден на привличането на бразилската суперзвезда на ПСЖ, който още преди 12 години бе в полезрението на мадридчани и тренира в клуба за 2 седмици.
  Ръководството на Реал Мадрид планира да се раздели с петима свои играчи, за да привлече Неймар. "Белия балет" подготвя продажбата на Карим Бензема, Гарет Бейл, Хамес Родригес, Дани Себайос и Матео Ковачич.